text: Rekord honninghøst i Fredericia
  30 oktober 2012 kl. 10.47
  Honning-produktion midt inde i en by kan snildt lade sig gøre, viser et forsøg i Fredericia.
  To bistader med i alt 120.000-140.000 bier blev i maj måned blev sat op midt i Fredericia by som et eksperiment.
  Det har været en stor succes.
  De to stader har givet 130 kg honning. Det er tæt på det dobbelte af en gennemsnitlig høst, som normalt ligger på omkring 35 kg honning pr. stade. 
  - Vi er rigtig glade for, at forsøget med biavl i Fredericia er lykkedes så godt. Det bevidner nemlig, at fødevareproduktion i byen faktisk er mulig ? og det er noget, vi meget gerne vil arbejde videre med, siger Louise Bjerre, udviklingskonsulent i Fredericia.
  Fredericia har et Grow Your City-projekt, bl.a. med mange frugttræer, blomster og planter.
  Her har bierne formentligt samlet nektar - plus i private haver, baggårde, altaner og på Fredericias volde.
  